**ELŐTERJESZTÉS**

**Körmend Város Önkormányzata Képviselő-testülete 2023. október 27-i ülésére**

**Tárgy:** rezsicsökkentés miatti intézkedések megtétele

Tisztelt Képviselő-testület!

Az idei évben is át kell gondolnia – más városokkal egyezően – Körmendnek is azt, hogy hogyan készül fel a télre, milyen intézkedéseket tesz a rezsicsökkentés érdekében, mert ugyan a gáz, az áram és a távhő ára is alacsonyabb, mint a tavalyi évben, de messze magasabb, mint volt 2 vagy 3 évvel ezelőtt.

Az árak jelenleg az alábbiak:

**-gáz:** 274 HUF/m3 a molekuladíj (ez tavaly 875 FT/m3 volt, míg 2 évvel ezelőtt 182,03 Ft/m3 volt.)

Ez azonban csak a molekuladíj, erre tevődnek rá az egyéb költségek, így a gáz ára kb. 320-325 Ft/m3 közé várható.

- **áram:** 196 Ft/kWh a jelenlegi intézményi ár, ez 2024. januártól 89 FT/kWh lesz, de ezek nettó árak, erre tevődik a sok járulékos költség, bruttóban ez így 248 Ft/kWh + rendszerhasználati díj. /A közvilágítás díja 162 Ft/kWh + ÁFA, br. 206 Ft./

(Az áram díja intézményi körben 20,15 Ft/kWh volt 2021-ben, közvilágítás esetében 16,70 Ft/kWh óra volt, most ezen összeg helyett a fenti összeg az ár. )

**- távhő:** 2022. októberétől év végéig 27715 Ft/GJ + ÁFA volt a távhő ára, 2023.01.01-től 14234 Ft/GJ + ÁFA volt az ár, 2023.10.01-től 10629 Ft/GJ +ÁFA az ár, tehát elég magasak itt is a továbbiakban is az árak.

Azt még nem tudjuk, hogy rezsitámogatásra nyílik-e ismételten lehetőség, de mindent meg kell tenni a takarékosság érdekében, mert egyrészt továbbra is magasak az árak, másrészt ha lesz rezsitámogatás, annak biztosan feltétele lesz a takarékossági intézkedések bevezetése, azok igazolt kimutatása.

Az alábbi intézkedéseket javasoljuk bevezetni:

* **uszoda**: sem a Szombathelyi Egyházmegye, sem a Szombathelyi Tankerületi Központ nem igényelte az úszásoktatást a 2023/2024-es tanév I. félévére (a Szombathelyi Tankerületi Központ esetében ennek fedezethiány volt az oka, hiszen az úszásoktatásért fizetett a Tankerület, részt vett a költségviselésben), miközben a nyáron Önkormányzatunk támogatási kérelemmel fordult a Honvédelmi Minisztériumhoz az uszoda költségeinek fenntartásához. A támogatási kérelmet úgy tudjuk, hogy elbírálták, és úgy tudjuk, hogy kapunk támogatást az uszoda működtetésére, de erről az okirat még nem érkezett meg. Javasoljuk, hogy a Testület adjon felhatalmazást a Polgármesternek az uszoda kinyitásának kérdéskörében, a Honvédelmi Minisztériummal és az iskolák fenntartóival való egyeztetés alapján.
* **Batthyány Örökségközpont – Látogatóközpont- színház és színházterem aula**: azt javasoljuk, hogy a színház főszabály szerint 2023. november 1 – 2024. március 31. között maradjon zárva, és csak egyedi polgármesteri engedéllyel kerülhetne sor egy-egy rendezvény megtartására a színházban.
* a **Kollégium**, mint hatalmas épülettömb, legyen lezárva azzal, hogy eseti kinyitásához, bérbeadásához polgármesteri engedély szükséges,
* a **gyerekkönyvtár esetében** a könyvtárigazgató kérése az, hogy kedd-szerda-csütörtöki napokon legyen fűtés a gyerekkönyvtárban, hogy az iskolásoknak, óvodásoknak bent foglalkozást lehessen tartani, de egyéb napokon a fűtés marad temperáláson,
* A **Körmendi Közös Önkormányzati Hivatalban** a beérkező távhőmennyiség csökkentésével lehet csak takarékoskodni, most a beérkező hőmennyiség csökkentésével kell élni, illetve a távfűtést reggel 6h-tól délután 14h-ig kérjük biztosítani, ill. hétvégenként nem kérünk fűtést az ingatlanba, az esküvők napját kivéve.
* Minden intézményben a kazánok által előállított hőfok csökkentését rendeljük el, és a hőmérséklet tekintetében is korlátozással kell élni, bölcsőde esetében 23C, óvodák esetében 22 C, más intézmények esetében 21 C a maximálisan megengedett, aminek betartását ellenőrizzük.
* A díszkivilágítást biztosítani szeretnénk,
* könyvtárat és múzeumot nem szeretnénk bezáratni továbbra sem, de pl. a vadászlak idén is lezárásra kerülne, és a lóistállóban, kiállítóteremben is temperáláson maradna csak a fűtés.

A fenti intézkedéseket az intézményvezetők valósítják meg, minden fogyasztási helyen.

**HATÁROZATI JAVASLAT**

1. Körmend Város Önkormányzata Képviselő-testülete a 2023/2024-es téli időszakban, 2023. november 1- 2024. március 31. között, a téli rezsicsökkentés érdekében az alábbi intézkedéseket rendeli el:
* **uszoda**: a Képviselő-testület felhatalmazza a Polgármestert az uszoda kinyitásáról való döntés meghozatalára, egyeztetve a Honvédelmi Minisztériummal, a Szombathelyi Tankerületi Központtal és a Szombathelyi Egyházmegyével.
* **Batthyány Örökségközpont – Látogatóközpont színház és aula**: a színház 2023. november 1 – 2024. március 31. között zárva tart, csak temperáló fűtés a megengedett. Egyedi polgármesteri engedéllyel sor kerülhet egy-egy rendezvény megtartására a színházban, a Körmendi Kulturális Központtal történő megállapodás mentén.
* a **Kollégium**, mint hatalmas épülettömb zárva tart, egyedi polgármesteri engedély alapján az épület eseti jelleggel bérbeadható,
* a **gyerekkönyvtár** 2023. november 1- 2024.március 31. között kedd-szerda-csütörtökön nyitva tart, a gyerekeket érintő foglalkozásokat ezeken a napokon kell megszervezni, a többi napon csak temperáló fűtés a megengedett.
* A **Körmendi Közös Önkormányzati Hivatalban** a beérkező hőmennyiség csökkentésével kell élni, illetve a távfűtést reggel 6h-tól délután 14h-ig lehet igényelni, ill. hétvégenként az épületet nem lehet fűteni, az esküvők napját kivéve.
* Minden intézményben a kazánok által előállított hőfok csökkentését rendeljük el, és az intézményeken belüli megengedett hőfok bölcsőde esetében 23C, óvodák esetében 22 C, más intézmények esetében 21 C , aminek betartását ellenőrizni kell.
* A díszkivilágítást biztosítja Körmend városa.
* a vadászlak lezárásra kerül 2023. november 1- 2024. március 31. között, és a lóistállóban, kiállítóteremben is temperáláson maradhat csak a fűtés.

Körmend, 2023. 10. 20.

 **Bebes István**

**polgármester**